Kaapse Karnaval sit haar kleurvolste voet voor | Netwerk24
Deur Carryn-Ann Nel 19 Maart 2017 11:05
Die Kaap het Saterdagaand op 'n winderige aand sy eie weergawe van die Rio-karnaval gehou, en daarby ook met 'n sterk bewusmakingsboodskap: Spaar water.
Sowat 40 000 mense is verwag vir die jaarlikse gebeurtenis, met vanjaar se tema van "AMAZA! – Oseaanswerftog".
Hier is een van die talle sierwaens en 2 000 dansers wat aan die parade deelgeneem en hul danspassies gewys het. Foto: Jaco Marais
Besoekers het reeds van vroegmiddag hul kampstoele in Somerset-weg uitgepak om 'n voorrysitplek te kry.
Dit was 'n fees vir die oog: Sierwaens is uit drake en lewensgrootte poppe gebou, dansgroepe het bestaan uit van tradisionele Afrika-, Chinese en Indiese dansers en daar was selfs ook menseredders van die NSRI, die brandbestryders en trompoppies wat die skare vermaak het.
Die Kaapse Karnaval het soos in vorige jare weer Kapenaars en besoekers aan die Moederstad in hul duisende na Groenpunt gelok. Vanjaar se tema was "AMAZA! – Oseaanswerftog" en is juis gekies om mense van die watertekort bewus te maak. Foto: Jaco Marais
Patricia de Lille, Kaapse burgemeester, het vlugtig voor die aanbreek van die verrigtinge met die media gepraat en gesê die oseaan-tema is juis gepas om mense aan te moedig om water te bespaar. "Ons moet water beskerm en bespaar. Hierdie tema dra by om die boodskap uit te dra dat ons baie ernstig is oor droogte terwyl mense hulself geniet."
Sy het ook gesê dat hulle die karnaval in die toekoms verder wil uitbrei. "Ons wil die karnaval laat groei sodat ons lande van Afrika en Suider-Afrika ook kan insluit. Ons het klaar vanjaar die Chinese en Brazilianers wat deelneem. Ons wil wys dat ons inklusief is en dat almal die Kaap moet geniet."
Die skare het by tye verstom gestaan en videos met hul selfone van die deelnemers gemaak en ander tye saamgedans soos wat die troepe verby hulle beweeg het.
Denise Stirrat van Rondebosch sê dit was haar derde jaar op die Kaapse karnaval en 'n geleentheid wat sy nie sommer laat verbygaan nie. "Dit is vir my wonderlik om te sien hoe so 'n geleentheid die gemeenskap bymekaar bring en genot gee. Dit lig 'n mens se gees."
Dié groep was onder die 2 000 dansers wat aan die parade deelgeneem het. Foto: Jaco Marais
Maxine Molander van Mitchells Plain sê sy en haar gesin kom kamp al van 15:00 in die straat. "Ek is mal oor die drake, want my kind doen karate en hy geniet dit so baie."